Med kaldt blod (film)

Med kaldt blod (originaltittel In Cold Blood) er en amerikansk kriminalfilm fra , basert på Truman Capotes roman Med kaldt blod. Filmen er regissert av Richard Brooks, med Robert Blake og Scott Wilson i hovedrollene som drapsmennene Perry og Dick.

Filmen fikk god kritikk og har fått status som et tidlig eksempel på nyrealismen i Hollywood.

Den ble nominert til fire Oscar-priser for beste regi, beste filmatisering, beste foto og beste originalmusikk. Det amerikanske filminstituttet (AFI) har kåret Med kaldt blod til tidenes 8. beste rettsdrama fra USA. Filmen ble innlemmet i National Film Registry i 2008, et utvalg av filmer til bevaring i det amerikanske nasjonalbiblioteket Library of Congress.

Handling 
Høsten 1959 møtes de tidligere fengselskameratene Perry Smith og "Dick" Hickock på landsbygda i Kansas. Sammen legger de en plan om å begå innbrudd på gården til den velstående Clutter-familien; de har hørt at familiens overhode Herbert Clutter oppbevarer masse kontanter på gården. De bryter seg inn midt på natten, men penger finner de ikke. For å sørge for at ingen kan vitne om at det var dem som stod bak innbruddet, dreper Smith og Hickock hele familien med hagleskudd. Først skyter de Herbert, deretter hans kone Bonnie og begge barna deres; sekstenåringen Nancy og fjortenåringen Kenyon.

Dagen etter blir likene funnet, og lensmann i Finney County og Kansas Bureau of Investigation (KBI) blir umiddelbart varslet. Politietterforskeren Alvin Dewey leder arbeidet med å oppklare saken. Takket være et tips fra en mann som har sittet i fengsel sammen med Hickock, blir Smith og Hickock snart utpekt som hovedmistenkte. De to gjerningsmennene klarer å komme seg til Florida, og krysser deretter grensen til Mexico. Men etter to uker i Mexico velger de å returnere til USA, og bestemmer seg for å dra til Las Vegas. Like etter at de har kjørt inn i Nevada blir Smith og Hickock arrestert.

Medvirkende 
Robert Blake som Perry Smith
Scott Wilson som Dick Hickock
John Forsythe som Alvin Dewey
Paul Stewart som Jensen
Gerald S. O'Loughlin som Harold Nye
Jeff Corey som Walter Hickock
John Gallaudet som Roy Church
James Flavin som Clarence Duntz
Charles McGraw som Tex Smith
Sammy Thurman som Flo Smith
Will Geer som aktor
John McLiam som Herbert Clutter

Referanser

Eksterne lenker 
 

Filmer fra 1967
Sort-hvitt-filmer
Filmer basert på bøker
Kriminalfilmer fra USA
Dramafilmer fra USA
Filmer bevart i USAs nasjonale filmregister
Filmer lagt til Kansas